Spitakavor


Spitakavor ( armenavon Սպիտակավոր ), tir armenafe tucpastaxe tigise arte 7 km- lente Vernashen wida koe Gladzor dota ke Vayots Dzor winka vagee Xayastana.

Tawavopafa debala 
Spitakavor tucpastaxe moe lentefa datca ke Teksar mefta vwon ice mon 2500 m- tigir. Vansara dir medrikafa, moo arestafa kelda. Pokeon dere tigid :
 Proshaberd ralma
 Gladzor kotla
 Tanahat tucpastaxe

Izva 
Kolnasa evla ke tucpastaxe tir XIV-eafa decemda, gan toloy Prochian sersik : uja gan Eatsi zo jafayar aze bak 1321 gan Amir-Hasan nazbeikye zo tenukeyer. Tigison koe taway ke bata sersafa yasa, jontikviele ganon mbi firvir. Tucpastaxe gu « Batakafa Ketikya » ( Spitakavor Astvatsatsin ) zo tarizar. Intafa alkafa reila bak XIV-eafa decemda kaiki vantenura ke Gladzor kotla tutcumpawer. 

Debak jontikedje zo jovleyer aze bak 1971-1972 bal sovietafe sare zo dimvegeduyur. Xim ke Garegin Njdeh artowasik bak 1983 koeon birgoton zo kotawayar.

Kolna 
Nelkafe xe tid Surp Astvatsatsin uja is tanoy biot, kagluyanaf gu rontagentimaf kusk ( rotir savsafe gavit gijaxe ). Tucpastaxe dere tiyir dem re rawafa rebavega. Vas awalkikxo dere ruldar.

Surp Astvatsatsin 
Surp Astvatsatsin uja tir gamdakorafo tamaxo  dem tanoya froxapafa vimava dem ticefa akintakorafa truga dem dimempayana feykorafa takaxa ; balumayana zikexa vas volayane fetinte ruldar . Koeon va bem xo walwit. Vrepta gu balumaks  dere zo zikeyer : intafu galzamu gu java ke Kristos zo zikeyer solve galzajolok va redura va Adam vawale balemoy wiltkiraf sulem kaatoer isen ban lingeks vas tel ke ticef cisek ke gavit gijaxe ke Surp Karapet uja koe Noravank laneke vektar.

Diveon taltefo kolanixo tir dem vamoef cisek kaatoes va Ketikya dem Nazbeye, ke Byzantion martig. Geef lentor isu ronef gu balumayana gamda zo zikeyed. Lentef lentor isu geef tid dem kaatoeks va firvisik : keve bat lentor, Eatsi va Amir-Hasan gu tcabanera kotaver solve keve ban Amir-Hasan moe okol va wivga kan tra is tceka kulmer , ton martig pokef gu iranaf ik Selçuk kaatoeks ke XIII-eafa decemda ; bata toloya nakila zo solgabeyed aze bata dene Ermitage tcila ke Sankt-Peterburg is bana dene Izvatcila ke Armena koe Yerevan zo nendoyeyed. 

Uja is balumakseem pu Momik dile zo gaayad voxen loon nuve tid ke inafa serna.

Biot is kusk 
Biot tir biot enidkiraf gu caxa.  Vanmadayan bak 1330 mu lan Hovhannes is Tats kurenikya, vas toloy vegem ruldar ; toleaf vegem tir dem galzafa ponyaska valeve tanoy kojok is duseakirafa kepaita.

Kusk wale taltef kril ke uja is biot tir rontagentimaf ise wali 1321 is 1330 zo vegeduyur ; rotir savsafe gavit gijaxe. Gu ponyaska is kojok zo ingayar.

Dere rupec

Vuestexa 

Spitakavor ke Vernashen